«2008 թվականին Հայաստանի Հանրապետությունում արտակարգ դրության մասին օրենք չի եղել։ Այդ օրենքը ընդունվել է 2012 թվականին։ Ռոբերտ Քոչարյանը 2008 թվականին արտակարգ դրություն է հայտարարել և օգտագործել է ռազմական դրության էլեմենտներ, որի իրավունքը ինքը չի ունեցել»,- «Առաջին լրատվական»-ի հետ զրույցում ասաց Մարտի 1-ի գործով փաստահավաք խմբի անդամ, ՊՆ նախկին փոխնախարար Անդրանիկ Քոչարյանը՝ անդրադառնալով այսօր ՀՀ երկրորդ նախագահ Ռոբերտ Քոչարյանի գրասենյակի ղեկավար Վիկտոր Սողոմոնյանի հայտարարությանը, թե արտակարգ դրության ժամանակ բանակը կարող էր մասնակցել կարգուկանոն հաստատելու գործին։ Դրանից բացի, Սողոմոնյանի խոսքերով՝ Քոչարյանի կողմից արտակարգ դրություն հայտարարելու որոշումը եղել է բացարձակ օրինական, այն ժամանակ գործող Սահմանադրության և օրենքներին համապատասխան։ «Դուք չէիք կարող չտեսնել Զինված ուժերի, ՊՆ համարանիշներվ մեքենաներ, որովհետև Ռոբերտ Քոչարյանի՝ արտակարգ իրավիճակի մասին հրամանագիրը հստակ սահմանում է, որ այդ ռեժիմի իրականացումը դրվում է ՀՀ ոստիկանության և ՀՀ ՊՆ-ի վրա»,-հայտարարել է Սողոմոնյանը։